gusto.hu – Megkóstoltuk a legjobb villányi bozsolét
2017/11/05 | 20:13
Kevés olyan magyar pincészetet tudnék felsorolni, amelyik a borkultúra szót nemcsak a bor, hanem a kultúra oldaláról is komolyan veszi. A Vylyan az elsők között van.
Most mégcsak nem is az Ördögkatlan fesztiválra gondolok, hanem az új évjárat hírnökére, a 2017-es Bogyólére, aminek palackját idén 13. éve fiatal tehetségek címkéjével öltöztetik fel.
Címkék az elmúlt 13 évből
Az idei nyertes Rudics Mónika, az Egri Eszterházy Károly Egyetem végzős (mesterszakos II. éves) hallgatója, ebben az évben az ő címkéje köszön vissza a húszezer Vylyan Bogyólé palackon.
A név sem öncélú, valóban a bogyó levéről van szó. A Bogyólé úgy készül, ahogy Beaujolais-ban a nouveau, vagyis az újbor.
Ép, egész fürtök kerülnek a zárt erjesztőtartályba. Az alsó réteg szőlőt a felsőbb rétegek súlya nyomja, minek következtében egyszer csak megroppannak a bogyók, és beindul a természetes erjedés, amelynek során szén-dioxid keletkezik. A szén-dioxid szép lassan eluralkodik a tartályban, az erjedés pedig a felsőbb rétegek bogyóinak belsejében megy végbe.
Ez az évjárat nálam most mindent visz. Amikor a feleségemmel megkóstoltatom, fel se merül benne, hogy borral (zweigelt és portugieser cuvée-je) kínálom. A Bogyólé gyümölcsössége tényleg mindent felülír, legfőképp az alkoholt. Egyébként olyan, mint egy málnából, feketeszederből, áfonyából facsart friss gyümölcslé.
Az elmúlt 13 évben majdnem minden évjáratát sikerült megkóstolnom, de ilyen húsos, szaftos, tömör, mégis lágy struktúrára nem emlékszem. Vagy velem van a baj, vagy ez a bor most tényleg egészen rendkívüli.